
A helyi önkormányzatok feletti törvényességi kontroll átalakulása

A közigazgatás törvényessége biztosításának fontos lépcsőfoka a helyi önkormányzatok működése feletti állami kontroll, amelyben szerepe van az Alkotmánybíróságnak, illetve különféle korrekciós mechanizmusoknak, amelyek közül dolgozatomban a megyei, fővárosi kormányhivatalok által a helyi önkormányzatok működése felett ellátott törvényességi felügyeletet vizsgálom.
A téma részletes tárgyalását a közelmúltban bekövetkezett jogalkotási lépések indokolják, amelyek keretében a jogalkotó a törvényességi felügyelet mint kontrollmechanizmus mellett tette le a voksát, ezzel eszközeiben és terjedelmében is erőteljesebb beavatkozást biztosítva az állam számára. E lépést megoldásul szánta a korábbi törvényességi ellenőrzést jellemző következmények-nélküliségre (az ellenőrzési megállapításoknak esetenként nem volt következménye) és az „állam az államban” állapot (az önkormányzatok széles körű autonómiája) elkerülésére a kormányhivatal számára biztosított többletjogosítványokkal. Mindennek megvalósításához azonban elengedhetetlen a „közös nyelv” kialakítása az ellenőrzés és a felügyelet jelentéstartalmát illetően. Ezért dolgozatomban egy teljes fejezetet szánok az ellenőrzés és a felügyelet fogalmának, illetve egymáshoz való viszonyának tisztázására, mind a külföldi, mind a hazai szakirodalmat vizsgálva. Ugyanis nemcsak elméleti-dogmatikai szinten hanem a jogi szabályozásban is következetesnek kellene lenni e terminus technicusok használatakor.
Bemutatom a helyi önkormányzatok állami felügyeletére vonatkozó nyugat-európai modelleket, kiemelve azon elemeket, amelyek akceptálása a hazai jogrendbe megfontolandó lenne. Teszem mindezt figyelemmel a Helyi Önkormányzatok Európai Chartájára, összevetve azt a magyar szabályozással. Dolgozatom fókuszpontjába a hatályos hazai reguláció értékelő elemzését helyezem, különös hangsúlyt fektetve az Alaptörvény által intézményesített és a Mötv-ben részletezett aktuspótlásra mint új felügyeleti eszközre.
Dolgozatomban fel kívánom hívni a figyelmet a felügyeletre vonatkozó jogi szabályozásban megfigyelhető hiányosságokra, jogalkalmazási problémákra.
Nem célom a hatályos felügyeleti rendszer elutasítása, csupán szeretnék rávilágítani olyan pontokra, amelyek átgondolása hozzájárulhatna a jogi szabályozás racionalizáltabb megvalósításához, s ezáltal a felügyeleti munka hatékonyabbá tételéhez. De lege ferenda javaslataimmal erre teszek kísérletet dolgozatom zárásaként.



